 ****

**Позив за учешће на међународном научном скупу**

**УЛОГА И ЗНАЧАЈ ОБРАЗОВАЊА У САВРЕМЕНОМ ДРУШТВУ**

Филозофски факултет Универзитета Црне Горе

Никшић, 20. и 21. септембар 2024. године

Поштована/и,

поводом 50 година Универзитета Црне Горе, Филозофски факултет Универзитета Црне Горе у сарадњи са Филозофским факултетом Универзитета у Новом Саду (Република Србија) организује међународни научни скуп који ће бити одржан **20. и 21. септембра 2024.** **године у Никшићу на Филозофском факултету.** Тема скупа је **„Улога и значај образовања у савременом друштву“**. Уважавајући Ваш допринос у областима које наведена тема обухвата, позивамо Вас да учествујете у раду овог скупа.

На скупу се очекују радови теоријског и емпиријског карактера у којима се разматрају поједина питања у вези са главном темом, а из перспективе друштвених и хуманистичких наука. Интердисциплинарни радови су такође добродошли.

Пријаву за учешће на скупу са темом саопштења и резимеом на црногорском/српском/босанском/ хрватском и енглеском језику можете послати **до 1. јуна** **2024**. године на електронску адресу naucni.skup2024@ucg.ac.me Образац пријаве је доступан на сајтовима: <https://www.ucg.ac.me/objava.php?blog_id=1275&objava_id=178045>, <https://www.ff.uns.ac.rs/sr-lat/nauka/konferencije/konferencije-u-organizaciji-filozofskog-fakulteta>

Текст резимеа треба да садржи сажете информације о садржају саопштења. Потребно је јасно назначити предмет и циљ рада, хипотезе, метод истраживања и основне налазе. Обим резимеа не би требало да прелази 1400 знакова са размацима.

Један резиме може максимално да пријави три коаутора, а један аутор може на скупу да има највише две пријаве.

Радни језици скупа су црногорски-српски, босански, хрватски и енглески језик. Обавјештење о прихватању теме и резимеа биће послато до **1. августа 2024.** године. Зборник резимеа биће урађен у електронској форми. Комплетне радове треба послати до **31. јануара 2025. године**. Упутство за припрему радова биће послато накнадно, након одржаног скупа. Рецензирани радови биће публиковани у специјалним бројевима часописа „Васпитање и образовање“ и „Методика наставе“.

Молимо Вас да позив прослиједите колегама који би могли бити заинтересовани за учешће на скупу.

Контакт особа за додатне информације је доц. др Милица Јелић (e-mail: naucni.skup2024@ucg.ac.me).

Са задовољством Вас очекујемо на скупу.

Програмски одбор скупа